b'\n_START_ARTICLE_\nFilippo Brunelleschi\n_START_SECTION_\nBiografia\n_START_PARAGRAPH_\nBrunelleschi va comen\xc3\xa7ar com a escultor en un taller florent\xc3\xad i era membre del gremi dels orfebres. En el concurs per a l\'adjudicaci\xc3\xb3 del segon parell de portes per al Baptisteri de Flor\xc3\xa8ncia, va competir amb Ghiberti, que va dur a terme la famosa "Porta del Parad\xc3\xads". Sembla que hauria treballat a Roma amb el seu amic Donatello. Els seus vastos interessos comprenien des de les matem\xc3\xa0tiques i l\'enginyeria fins a l\'estudi dels monuments antics. Va ser ell qui va fer les primeres provatures amb la perspectiva en el camp de la pintura; va inventar enginys hidr\xc3\xa0ulics i va elaborar rellotges, cap dels quals ha sobreviscut fins als nostres dies. Per damunt de tot Brunelleschi ser\xc3\xa0 recordat com l\'arquitecte que va establir els nous c\xc3\xa0nons cl\xc3\xa0ssics dels ritmes serens, la geometria clara i precisa i la simetria, sovint usant els materials m\xc3\xa9s senzills: la pietra serena grisa i l\'estuc._NEWLINE_La seva carrera es va centrar, a partir del 1409, en la construcci\xc3\xb3 de Santa Maria del Fiore i la seva problem\xc3\xa0tica c\xc3\xbapula, esperonat segurament per les seves habilitats en enginyeria. El seu disseny, que possibilitava fer dues grans c\xc3\xbapules de fileres de ma\xc3\xb3 (una d\'interior i una d\'exterior) sense necessitat de bastir complicades estructures de suport, va guanyar el concurs d\'adjudicaci\xc3\xb3 el 1418, i el 1423 li encarregaren les obres de construcci\xc3\xb3 de la catedral sencera. Hi va passar la major part de la vida fins a la consecuci\xc3\xb3 final de les obres. L\'estructura principal es va acabar el 1434 i es vei\xc3\xa9 completada amb el llantern\xc3\xb3 del Verrocchio el 1436 i les quatre tribunes de mitja c\xc3\xbapula de l\'absis el 1438. _NEWLINE_Durant el proc\xc3\xa9s de construcci\xc3\xb3, Brunelleschi va dissenyar i bastir la Capella dels Pazzi al claustre de la bas\xc3\xadlica de Santa Croce, que va comen\xc3\xa7ar el 1442 despr\xc3\xa9s de llargues negociacions. La capella, destinada a donar sepultura als membres de la fam\xc3\xadlia Pazzi, va funcionar com a cap\xc3\xadtol dels franciscans de Santa Croce. La c\xc3\xbapula hemisf\xc3\xa8rica i amb nervadures de Brunelleschi apareix des de l\'exterior com una discreta teulada c\xc3\xb2nica damunt un prim tambor amb petites finestres en forma d\'ull de bou. A l\'interior, sota la c\xc3\xbapula, la capella \xc3\xa9s gaireb\xc3\xa9 com un cub, allargassat per dos costats amb voltes de can\xc3\xb3. Els murs estan aguantats amb pilastres i arcs semicirculars. Els materials de construcci\xc3\xb3, que aporten serenor al conjunt, s\xc3\xb3n l\'estuc blanc i la pedra grisa que els florentins anomenen precisament pietra serena._NEWLINE_Brunelleschi tamb\xc3\xa9 va construir l\'Hospital dels Innocents (Ospedale degli Innocenti, 1421-24, amb medallons de terracota vidriada d\'Andrea della Robbia) i la bas\xc3\xadlica de San Lorenzo (1421-40). Gr\xc3\xa0cies a Brunelleschi es va produir, doncs, la transformaci\xc3\xb3 del car\xc3\xa0cter arquitect\xc3\xb2nic de Flor\xc3\xa8ncia._NEWLINE_Quan va morir fou enterrat a la catedral de Santa Maria del Fiore, en una tomba tan modesta que se\'n va perdre el rastre durant segles i que no fou redescoberta fins al 1972._NEWLINE_La seva vida ens \xc3\xa9s narrada a les Vides de Vasari.'